Pes kan 'n miljard se druiwe-uitvoere kelder - Omgewing - Republikein
Tuesday, February 25th, 07:28:16
Pes kan 'n miljard se druiwe-uitvoere kelder
Ministerie vra samewerking
Elvira Hattingh - Die Oosterse vrugtevlieg (Bactrocera dorsalis), wat onlangs mango's in die Zambezistreek besmet het, kan Namibië se vrugte- en groente-uitvoermarkte bedreig.
Namibië se status is dat hy tans vry van dié pes is, en die land kon die afgelope jaar dus weer tafeldruiwe ter waarde van N$1,1 miljard uitvoer.
Die ministerie van landbou, water en bosbou het die afgelope week 'n beroep op Namibiërs gedoen om met wetstoepassers saam te werk sodat beheermaatreëls toegepas kan word om te keer dat dit na ander streke versprei.
Die ministerie het vandeesweek in 'n mediaverklaring gesê: "Op grond van inligting wat met buurlande uitgeruil word, asook ander bewyse is daar 'n teenwoordigheid van die Oosterse vrugtevlieg in die Zambezistreek."
Die ministeriële woordvoerder, mnr. Jona Musheko, sê dit het waarskynlik van Zambië af hierheen versprei deur die beweging van mense, insekte en diere tussen die lande.
"Dié vrugtevlieg is van ekonomiese belang omdat dit vrugte besmet en tot ernstige oesverliese kan lei. Dit word as 'n kwarantynpes geklassifiseer.
"Jaarliks word vraghouers vol produksie uit Afrika verwoes voor dit hul bestemmings bereik, omdat dit met die pes besmet is.
"As 'n besending na 'n internasionale mark soos Europa 'n enkele besmette vrug bevat, sal die hele besending verwerp word," het hy gesê.
Mnr. Gilbert Mulonda van die NAB het gister aan Republikein gesê Namibië het tydens die 2018-'19-seisoen sowat 29 762 ton druiwe uitgevoer.